Diari Oficial de la Generalitat Valenciana


Sumari del DOGV 3845, del 27-09-2000 (2000/7792)

ORDRE de 20 de setembre de 2000, de la Conselleria d'Agricultura, Pesca i Alimentació, per la qual es dicten normes per a l'aplicació a la Comunitat Valenciana del règim d'ajudes per a la reestructuració i reconversió de vinyes.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3845

Data del DOGV
:   27-09-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/7792


Data del document
:   20-09-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda a l'agricultura
    * vinya
    * viticultura
    * suport econòmic
    * ajuda pública

ORDRE de 20 de setembre de 2000, de la Conselleria d'Agricultura, Pesca i Alimentació, per la qual es dicten normes per a l'aplicació a la Comunitat Valenciana del règim d'ajudes per a la reestructuració i reconversió de vinyes. [2000/F7792]
  
En el Reglament (CE) número 1.493/1999, del Consell, de 17 de maig de 1999, s'estableix l'organització comuna del mercat vitivinícola.
  
En el Reglament (CE) número 1.227/2000, de la Comissió, de 31 de maig de 2000, es fixen les disposicions d'aplicació del Reglament (CE) número 1.493/1999, del Consell, pel que fa al potencial de producció.
  
En el Reial Decret 1.472/2000, de 4 d'agost, es regula el potencial de producció vitícola en l'àmbit de l'estat espanyol, i en el seu capítol V s'estableix la implantació del règim de reestructuració i reconversió de la vinya i es permet la realització de plans individuals i col·lectius, a més d'incentivar aquests últims a fi de fomentar l'agrupació de productors amb objectius comuns.
  
Per mitjà d'aquesta ordre es regulen les ajudes per a la reestructuració i reconversió de la vinya que permet obtenir a la Comunitat Valenciana vins de millor qualitat i mantenir un nivell competitiu en el mercat mundial.
  
Per això, oïdes les organitzacions professionals agràries, els consells reguladors de les denominacions d'origen i les organitzacions de productors, a proposta del director general de Producció Agrària,
  
ORDENE
  
Article 1
  
La reestructuració i la reconversió de la vinya de la Comunitat Valenciana es basaran en les disposicions del capítol V del Reial Decret 1.472/2000, de 4 d'agost, pel qual es regula el potencial de producció vitícola, i en allò que reglamenta aquesta ordre.
  
Article 2
  
Es podrà sol·licitar l'ajuda per a la reestructuració i reconversió de vinya de vinificació amb l'objectiu d'aconseguir la utilització de varietats de qualitat i una gestió òptima del conreu que permeta obtenir a la Comunitat Valenciana vins de qualitat que siguen competitius en el mercat mundial.
  
Article 3
  
Les sol·licituds aniran acompanyades cadascuna d'un pla de reestructuració i reconversió. Es presentaran segons el model de l'annex i inclouran tots els apartats esmentats en l'apartat 2 de l'article 23 del Reial Decret 1.472/2000.
  
En el cas de plans col·lectius, els viticultors participants en cada pla hauran de subscriure un acord per a la realització d'aquest i la designació d'un representant encarregat de les relacions amb l'administració.
  
Article 4
  
Les sol·licituds es presentaran a les oficines comarcals o als serveis territorials de la Conselleria d'Agricultura, Pesca i Alimentació, o als llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, abans de l'1 de juny de cada any.
  
Article 5
  
D'acord amb les indicacions de l'article 15 del Reglament (CE) 1.227/2000, l'ajuda es pagarà una vegada que s'haurà comprovat l'execució de cada mesura específica.
  
Excepcionalment, podran concedir-se bestretes quan s'hauran complit les condicions establides en aquest article, com també les indicades en l'apartat 4 de l'article 26 del Reial Decret 1.472/2000.
  
Article 6
  
Caldrà que les varietats que s'implantaran figuren com a recomanades en la classificació de varietats per a la Comunitat Valenciana segons la legislació vigent.
  
Article 7
  
1. La compensació als viticultors per pèrdua d'ingressos a què es fa referència en l'apartat 5 de l'article 26 del Reial Decret 1.472/2000 queda fixada en 59.899 pessetes (360 euros) per hectàrea i campanya per a les tres províncies de la Comunitat Valenciana. Aquesta ajuda es concedirà durant dues campanyes en cas que es realitze arrancada seguida de nova plantació. En el cas de reconversió varietal per sobreempelt i en el cas de transformació de cóp a emparrat, aquesta ajuda es concedirà per una campanya.
  
2. Els imports màxims de les operacions que es poden subvencionar seran els previstos en l'annex 2 del Reial Decret 1.472/2000, de 4 d'agost. No obstant això, d'acord amb les sol·licituds que es presenten i de les disponibilitats pressupostàries, i amb vista a atendre la major quantitat possible de sol·licituds, es podrà reduir la subvenció fins en un 30%, de manera que s'aconseguisca la reestructuració d'una major superfície. En cas que, una vegada aplicada aquesta reducció fins al límit indicat, no se'n puguen atendre totes les sol·licituds, s'aplicaran les prioritats previstes en l'article 10 d'aquesta ordre.
  
Article 8
  
Els viticultors que s'acullen a aquest règim d'ajudes hauran de complir les condicions següents:
  
- Tenir inscrites en el Registre Vitícola de la Comunitat Valenciana totes les parcel·les de la seua explotació situades a la Comunitat Valenciana. En cas que alguna parcel·la de la seua explotació no conste en el Registre Vitícola, haurà d'haver sol·licitat l'alta o sol·licitar-la simultàniament amb la reestructuració.
  
- No tenir parcel·les en situació irregular. En cas de tenir-ne alguna, caldrà que n'haja sol·licitat la regularització o sol·licitar-la simultàniament amb la reestructuració. En cas que calga regularitzar alguna parcel·la, l'ajuda de reestructuració es concedirà una vegada s'haurà regularitzat aquesta.
  
Article 9
  
D'altra banda, els beneficiaris hauran de prendre els compromisos següents:
  
- Compromís de mantenir el conreu de la vinya en la parcel·la de reestructuració durant un mínim de 10 anys.
  
- Compromís de finalitzar les operacions de reestructuració i reconversió en la data en què així ho ha previst en el pla de reestructuració.
  
Article 10
  
S'atendran en primer lloc els plans col·lectius, i en segon lloc els plans individuals.
  
Dins de cadascun d'aquests dos blocs, es tindran en compte les prioritats següents, segons l'ordre amb què es detallen. Aquestes prioritats s'han d'acreditar en el moment de la sol·licitud.
  
1. Joves agricultors, segons la definició de l'article 2 de la Llei 19/1995, de 4 de juliol, de Modernització d'Explotacions Agràries, que estiguen d'alta en el règim especial agrari de la Seguretat Social en el moment de presentar el pla i que tinguen totes les parcel·les de la seua explotació inscrites en el consell regulador de la denominació d'origen o indicació geogràfica corresponent.
  
2. Agricultor a títol principal, segons la definició de l'article 2 de la Llei 19/1995, de 4 de juliol, de Modernització d'Explotacions Agràries, que tinga totes les parcel·les de la seua explotació inscrites en el consell regulador de la denominació d'origen o indicació geogràfica corresponent.
  
3. Aquells viticultors que amb la parcel·la de nova plantació aconseguisquen una concentració amb altres parcel·les de vinya de la mateixa explotació i que tinguen totes les parcel·les de la seua explotació inscrites en el consell regulador de la denominació d'origen o indicació geogràfica corresponent. Caldrà adjuntar-hi fotocòpia dels plànols cadastrals.
  
4. Els altres viticultors que tinguen totes les parcel·les de la seua explotació inscrites en el consell regulador de la denominació d'origen o indicació geogràfica corresponent.
  
5. La resta de sol·licitants.
  
En primer lloc, s'adjudicarà l'ajuda de reestructuració a aquells que complisquen la primera condició. A continuació, a aquells que complisquen la segona condició, i així successivament.
  
En cas d'igualtat, l'adjudicació quedarà determinada per l'ordre de presentació de les sol·licituds.
  
Article 11
  
La superfície mínima de la parcel·la que es reestructurarà o reconvertirà serà de 0,5 hectàrees. S'hi admetran superfícies inferiors en els casos que donen lloc a una superfície de 0,5 hectàrees com a mínim després de la reestructuració per concentració amb altres parcel·les de vinya de la seua explotació.
  
La superfície mínima que es reestructurarà o reconvertirà serà de 10 hectàrees per a plans col·lectius i una hectàrea per a plans individuals.
  
Article 12
  
El nombre mínim de viticultors que integraran un pla col·lectiu serà de 20. En les zones on, per les seues característiques especials, no s'arribe a aquesta quantitat, s'hi podran admetre plans que agrupen almenys cinc agricultors.
  
Article 13
  
S'autoritza la utilització de drets de replantació procedents de fora de les explotacions fins a un límit del 20% de la superfície afectada pel pla. A aquest efecte, no es computaran els drets aportats per joves agricultors.
  
Article 14
  
Els plans de reestructuració podran incloure superfícies de les noves plantacions, fins a un màxim d'un 10% de la superfície inclosa en el pla. A aquest efecte, no es computaran els drets aportats pels joves agricultors.
  
Article 15
  
Abans del 10 d'abril de cada any, els representants dels plans presentaran a la Direcció General de Producció Agrària de la Conselleria d'Agricultura, Pesca i Alimentació la declaració de despeses realment realitzades en l'exercici comunitari en curs i les previsions de despeses que es poden realitzar fins al 15 d'octubre de l'any corrent.
  
Article 16
  
Abans del 25 de maig de cada any, els representants dels plans presentaran a la Direcció General de Producció Agrària de la Conselleria d'Agricultura, Pesca i Alimentació la documentació següent:
  
- Una declaració de despeses realment realitzades en l'exercici en curs.
  
- Les previsions de despeses que superen les assignacions financeres per a l'exercici financer en qüestió, com també la superfície afectada.
  
- Les previsions de despeses modificades i les superfícies totals afectades per als exercicis següents.
  
Article 17
  
El director general de Producció Agrària resoldrà les sol·licituds en el termini de tres mesos des de la comunicació pel Ministeri d'Agricultura, Pesca i Alimentació de l'import total de l'assignació financera i de la superfície global que podrà ser objecte de reestructuració i reconversió a la Comunitat Valenciana durant la campanya corresponent a què es fa referència en l'article 25 del Reial Decret 1.472/2000. Si, una vegada transcorregut aquest termini, no es dicta la resolució, es podrà entendre denegatoria a l'efecte d'interposar els recursos procedents.
  
Disposició addicional
  
Excepcionalment, per a l'exercici 2000/2001, el termini de presentació de sol·licituds finalitzarà el 30 de setembre de 2000.
  
En cas que no s'esgoten les assignacions pressupostàries per a aquest exercici, es podrà establir un segon termini que finalitzarà el 15 de novembre de 2000.
  
Disposicions finals
  
Primera
  
Es faculta el director general de Producció Agrària perquè dicte les disposicions necessàries per al desenvolupament i l'aplicació d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 20 de setembre de 2000
  
La consellera d'Agricultura, Pesca i Alimentació,
  
MARIA ÀNGELS RAMÓN-LLIN I MARTÍNEZ
  
Annex
  
Model d'instància-sol·licitud
  
El senyor ..., amb domicili a ..., carrer ..., i amb DNI ..., com a representant legal nomenat per l'agrupació de (núm.) ... viticultors, segons el document que figura en l'annex, del projecte (títol) ...
  
A l'empara del Reglament (CE) número 1.493/1999, del Consell, de 17 de maig, pel qual s'estableix l'organització comuna del mercat vitivinícola, del Reglament (CE) número 1.227/2000, de la Comissió, de 31 de maig, i del Reial Decret núm. 1.472/2000, pels quals es regula el potencial de producció vitícola.
  
Presenta el projecte de reestructuració i reconversió de la vinya (títol) ..., format per ................ viticultors de la localitat/s de ..., província de ..., per a actuar sobre una superfície de vinya de ... hectàrees, amb un pressupost total de ... milions de pessetes (... euros) i, per tant,
  
Sol·licita
  
Una participació comunitària del 50/75 per cent de les inversions previstes, equivalents a ... milions de pessetes (...euros).
  
L'agrupació aporta un import de ... milions de pessetes (...euros).
  
Els treballs de reestructuració es desplegaran durant ... anys a partir de la data de l'aprovació, segons el calendari previst en l'annex corresponent.
  
El resum d'inversions i el finançament serien:
  
..., ... d ... de ...
  
Firmat: ...